Document ID: 32007R0622

KOMISJONI MÄÄRUS (EÜ) nr 622/2007,
5. juuni 2007,
millega kehtestatakse 2007. aastaks tobiase katsepüügi tingimused Põhjameres
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 2006. aasta määrust (EÜ) nr 41/2007, millega määratakse 2007. aastaks kindlaks teatavate kalavarude ja kalavarurühmade püügi võimalused ning tingimused, mida kohaldatakse ühenduse vetes ning ühenduse kalalaevade suhtes püügipiirangutega vetes, (1) eriti selle IA lisa,
ning arvestades järgmist:
(1)
Püügipiirangud tobiase katsepüügil ICESi IV vööndis on sätestatud määruse (EÜ) nr 41/2007 IA lisas. Kõnealuses lisas asjaomaste püügipiirangutega kaasnevate joonealuste märkuste kohaselt võib komisjon kehtestada tingimused, mille kohaselt võib tobiaslasi püüda nende arvukusega seotud katsepüügi kvoodi alusel.
(2)
Määruse (EÜ) nr 41/2007 IID lisa punkti 1 kohaselt kohaldatakse nimetatud lisas sätestatud tingimusi ühenduse laevade suhtes, mis kalastavad ICESi IIIa ja IV vööndi ning IIa vööndi EÜ vetes põhjatraali, nooda või samalaadsete veetavate püügivahenditega, mille silmasuurus on alla 16 mm. Kui ei ole määratletud teisiti ega ühenduse ja Norra vaheliste läbirääkimiste või kokkulepete tulemusena kokku lepitud, kohaldatakse kõnealuseid tingimusi ka kolmandate riikide laevade suhtes, millel on lubatud püüda tobiast ICESi IV vööndi EÜ vetes.
(3)
Tobias kuulub Põhjamere kalavaru hulka, mida jagatakse Norraga, kuid praegu ühiselt ei majandata. Ühenduse ja Norra vahel 30. märtsil 2007 toimunud läbirääkimiste kohaselt jõuti kokkuleppele Põhjameres tobiase katsepüügi tingimuste suhtes. Kõnealune kokkulepe tuleks ühenduse õigusesse üle võtta.
(4)
Selleks et määruse (EÜ) nr 41/2007 IID lisa punkti 8 kohaselt määrata tobiasepüügi võimalused kindlaks niipea kui võimalik, viiakse aprillis ja mai esimeses pooles läbi katsepüük. Seepärast on vaja, et tobiase katsepüügi tingimused 2007. aastaks Põhjameres kehtestatakse võimalikult kiiresti,
ON VASTU VÕTNUD KÄESOLEVA MÄÄRUSE:
Artikkel 1
Sisu ja reguleerimisala
1. Käesolevas määruses sätestatakse tingimused, mille kohaselt võib määruse (EÜ) nr 41/2007 IA lisas sätestatud kvoodi alusel püüda 2007. aastal tobiast arvukusega seotud katsepüügil ICESi IV vööndis.
2. Käesolevas määruses sätestatud tingimusi kohaldatakse lisaks määruse (EÜ) nr 41/2007 IID lisas sätestatud tingimustele.
Artikkel 2
Ühenduse kalalaevade nimekiri
1. Asjaomased liikmesriigid esitavad komisjonile pärast käesoleva määruse jõustumist viivitamata nimekirja nende lipu all sõitvatest laevadest, kes kavatsevad osaleda tobiase katsepüügil ICESi IV vööndis Norra vetes, märkides ära iga laeva nime, registrinumbri ja rahvusvahelise raadiokutsungi.
2. Lõike 1 kohaselt saadud teabe alusel koostab komisjon nimekirja kõigi ühenduse kalalaevade kohta, mis kavatsevad osaleda tobiase katsepüügil Norra vetes, ja edastab selle Norrale.
Artikkel 3
Ühenduse ja Norra laevade püügiaruannete esitamine
1. Ühenduse kalalaevad saadavad püügiaruande Norra Kalandusdirektoraadile igal kolmandal päeval pärast laeva esmakordset sisenemist Norra vööndisse, kui nad kavatsevad püüda tobiast või kui neil on pardal traalvõrk silmasuurusega alla 16 mm.
2. Lisaks sõnumitele „püük sisenemisel” ja „püük väljumisel”, mis edastatakse vastavalt määruse (EÜ) nr 41/2007 VI lisale, saadavad Norra kalalaevad komisjonile püügiaruande igal kolmandal päeval pärast laeva esmakordset sisenemist ühenduse vetesse, kui nad kavatsevad püüda tobiast või kui neil on pardal traalvõrk silmasuurusega alla 16 mm.
Artikkel 4
Ühenduse laevade juurdepääs laevaseiresüsteemile (VMS)
Liikmesriigid võimaldavad oma riigi teadlastele, kes osalevad asjaomases ICESi töörühmas, või nende puudumise korral otse kõnealusele töörühmale juurdepääsu VMSi andmetele, mis on seotud nende lipu all sõitvate ja tobiase katsepüügis osalevate laevadega.
Artikkel 5
Tobiase katsepüügi sulgemine Norra laevadele
1. Norra kalalaevadel lubatakse osaleda tobiase katsepüügis ICESi IV vööndi EÜ vetes pärast 6. maid 2007 ainult juhul, kui
a)
30 % Norra 2005. aasta kogu püügikoormusest ei ole täielikult kasutatud; ning
b)
püügipiiranguks ettenähtud 20 000 tonni ei ole veel ammendatud.
2. Norra laevade püügikoormus ei ületa 25 laeva, millest igaüks võib sooritada vaid ühe mitmepäevase püügiretke.
Artikkel 6
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. juuni 2007

Labels: 11
20
6
12
18